
VENDIM
NË EMËR TË REPUBLIKËS

		Kolegji Penal i Gjykatës së Lartë, i përbërë nga gjyqtarët:

		            	Ilir PANDA	 	Kryesues   
				Albana BOKSI	Anëtare 
				Genti SHALA	Anëtar  
					 
sot, në datën 16.04.2026, mori në shqyrtim, në dhomë këshillimi, çështjen penale që i përket palëve:

[bookmark: _Hlk230112729]KËRKUES:             		Alqi Paguni

[bookmark: _Hlk144927961][bookmark: _Hlk224297156]OBJEKTI:           	Parashkrim i ekzekutimit të dënimit me 15 vjet burgim, të caktuar me vendimin Nr. 26, datë 11.05.2011, të Gjykatës së Shkallës së Parë për Krime të Rënda Tiranë, lënë në fuqi me vendimin nr. 56, datë 05.10.2011, të Gjykatës së Apelit për Krime të Rënda Tiranë, vendosur mospranim rekursi me vendimin 00-2014-381, datë 13.03.2014, të Gjykatës së Lartë.
					
BAZA LIGJORE:	Neni 68 i Kodit Penal dhe neni 470 i Kodit të Procedurës Penale.

KOLEGJI PENAL I GJYKATËS SË LARTË

Pasi dëgjoi relatimin e gjyqtares Albana Boksi dhe shqyrtoi çështjen në tërësi,

V Ë R E N:
1. Rrethanat e çështjes				
[bookmark: _Hlk109074439]1. Nga përmbajtja e dosjes gjyqësore ka rezultuar se, me vendimin nr. 26, datë 11.05.2011, Gjykata e Shkallës së Parë për Krime të Rënda, ndër të tjera, ka vendosur: “.... 4. Deklarimin fajtor të të pandehurit Alqi Paguni, për kryerjen e veprës penale "Vrasja me dashje", në bashkëpunim, ndaj shtetasit Gjergji Mehmeti dhe në bazë të neneve; 76, 25 të KP, e dënon me 14 (katërmbëdhjetë) vjet burgim. Deklarimin fajtor të të pandehurit Alqi Paguni për kryerjen e veprës penale "Vrasja me dashje ", në bashkëpunim, mbetur në tentativë, ndaj shtetasit Sokol Bizhga dhe në bazë të neneve 76, 25, 22 të KP, e dënon me 10 (dhjetë) vjet burgim. Deklarimin fajtor të të pandehurit Alqi Paguni, për kryerjen e veprës penale "Vrasja me dashje", në bashkëpunim, mbetur në tentativë, ndaj shtetasit Eduart Alija dhe në bazë të neneve 76, 25, 22 të KP, e dënon me 10 (dhjetë) vjet burgim. Deklarimin fajtor të të pandehurit Alqi Paguni, për kryerjen e veprës penale "Vrasja me dashje", në bashkëpunim, mbetur në tentativë, ndaj shtetasit Myzafer Blushi dhe në bazë të neneve 76,25, 22 të KP, e dënon me 10 (dhjetë) vjet burgim. Në aplikim të nenit 55 të KP, për caktimin e dënimeve për disa vepra penale, i pandehuri Alqi Paguni, dënohet përfundimisht me një dënim të vetëm prej 15 (pesëmbëdhjetë) vjet burgim ...”.
2. Ndaj vendimit të mësipërm të Gjykatës së Shkallës së Parë për Krime të Rënda, ka ushtruar ankim Prokuroria pranë Gjykatës së Shkallës së Parë për Krime të Rënda, si dhe të pandehurit Edmond Sejko, Vladimir Sinani, Nestor Sinani, Aleksandër Bala, Arben Këndezi, Agron Qurku, Alqi Paguni, Eduart Çipa dhe Mikel Këndezi. Gjykata e Apelit  për Krime të Rënda, me vendimin nr. 56, datë 05.10.2011, ka vendosur: “Lënien në fuqi të vendimit nr.26 datë 11.05.2011 të Gjykatës së Shkallës së Parë për Krime të Rënda Tiranë, për të pandehurin Vladimir Sinani, Nestor Sinani, Alqi Paguni, Edmond Sejko, Mikel (Flamur Vladimir) Këndezi, Arben Këndezi, Agron Qurku, Aleksandër Bala dhe Ristan Lapa ....”. Në gjykimin në Apel, i pandehuri Alqi Paguni ka qenë në mungesë dhe është mbrojtur nga av. Eneid Kaloçi, si mbrojtës i zgjedhur nga i pandehuri me prokurë të posaçme.
3. Kundër  vendimit  nr. 56, datë 05.10.2011, të Gjykatës së Apelit për Krime të Rënda Tiranë,  kanë paraqitur rekurs në Gjykatën e Lartë, Prokuroria pranë Gjykatës së Apelit për Krime të Rënda Tiranë, si dhe të gjykuarit Arben Këndezi, Alqi Paguni, Vladimir Sinani, Nestor Sinani, Agron Qurku, Mikel Këndezi. Në rekurs i gjykuari Alqi Paguni, nëpërmjet mbrojtësit të zgjedhur av. Eneid Kaloçi, ka kërkuar: “Prishjen e vendimit nr.26 datë 11.05.2011 të Gjykatës së Shkallës së Parë për Krime të Rënda Tiranë, dhe vendimin nr. 56 datë 05.10.2011 të Gjykatës së Apelit për Krime të Rënda Tiranë,  dhe dërgimin e çështjes për rishqyrtim në Gjykatën e Rrethit Gjyqësor Sarandë”.
4. Me vendimin nr. 00-2014-381, datë 13.03.2014, Gjykata e Lartë ka vendosur: “Mospranimin e rekurseve të paraqitura nga Prokurori i Apelit për Krime të Rënda Tiranë, të gjykuarit Arben Këndezi, Aleksandër Bala, Vladimir Sinani e Nestor Sinani, Agron Qurku, Mikel (Flamur, Vladimir) Këndezi, Alqi Paguni (të përfaqësuar nga mbrojtësit e tyre), ndaj vendimeve nr.56, datë 05.10.2011, të Gjykatës së Apelit për Krime të Rënda Tiranë dhe nr. 26, datë 11.05.2011 të Gjykatës së Shkallës së Parë për Krime të Rënda Tiranë”. Vendimmarrjen e mësipërme Gjykata e Lartë e ka mbështetur në nenin 433 të Kodit të Procedurës Penale.
5. Pas vendimmarrjes së Gjykatës së Lartë, me kërkesën e datës 19.03.2024 (regjistruar në Gjykatën e Shkallës së Parë të Juridiksionit të Përgjithshëm Sarandë në datë 20.03.2024) kërkuesi Alqi Paguni ka kërkuar në gjykatë: “Parashkrimin e ekzekutimit të dënimit me 15 (pesëmbëdhjetë) vjet burgim të caktuar me vendimin nr.26 dt. 11.05.2011 të Gjykatës së Shkallës së Parë për Krime të Rënda Tiranë, lënë në fuqi me vendimin nr.56 datë 04.10.2011 të Gjykatës së Apelit për Krime të Rënda Tiranë, vendosur mospranim rekursi me vendimin nr.00-2014-381 datë 13.03.2014 të Gjykatës së Lartë”. Në thelb të kërkesës qëndron pretendimi i kalimit të afatit 10/vjeçar nga dita që vendimi është bërë i ekzekutueshëm, duke konsideruar si të tillë dt. 13.03.2014, që passjell sipas nenit 68 shkronja b) të Kodit Penal parashkrimin e ekzekutimit të tij.
6. Me vendimin nr. 23-2024-1078, datë 03.06.2024, duke vlerësuar se nuk ka pasur kompetencë lëndore në shqyrtimin e kësaj çështje, Gjykata e Shkallës së Parë e Juridiksionit të Përgjithshëm Sarandë ka vendosur: “Shpalljen e moskompetencës lëndore të Gjykatës së Shkallës së Parë të Juridiksionit të Përgjithshëm Sarandë për gjykimin e çështjes penale me nr. 81005-00268-23-2024/54 regj.them, datë regjistrimi 21.3.2024, me kërkues Alqi Paguni, me objekt “shuarja e veprës penale ose e dënimit për shkak të parashkrimit të ekzekutimit të dënimit…”.Urdhërohet dërgimi i akteve gjykatës kompetente, Gjykatës së Posaçme të Shkallës së Parë kundër Korrupsionit dhe Krimit të Organizuar….
7. Gjykata e Posaçme e Shkallës së Parë kundër Korrupsionit dhe Krimit të Organizuar, me vendimin e datës 02.7.2024, ka parashtruar mosmarrëveshjen e kompetencës lëndore përpara Gjykatës së Lartë. Gjykata e Lartë, me vendimin nr. 00-2024-1407, datë 26.07.2024, ka disponuar për: "Zgjidhjen e mosmarrëveshjes për kompetencë lëndore, duke përcaktuar si gjykatë kompetente për shqyrtimin e çështjes penale me nr. 81005-00268-23-2024/54 regj.them, datë regjistrimi 21.3.2024, që i përket kërkuesit Alqi Paguni, me objekt: “Shuarja e veprës penale ose e dënimit për shkak të parashkrimit të ekzekutimit të dënimit … ", Gjykatën e Shkallës së Parë të Juridiksionit të Përgjithshëm Sarandë".
8. Në kuadër të shqyrtimit të çështjes nga Gjykata e Shkallës së Parë, pas rregullimit të mosmarrëveshjes së kompetencës nga Gjykata e Lartë, nga shkresa kthim përgjigje e Drejtorisë së Përgjithshme të Burgjeve, nr. 16908/1 Prot., datë 15.11.2024, ka rezultuar se, nga verifikimi në regjistrin themeltar të dënuarve si dhe evidencat e të dënuarve dhe të burgosurve, shtetasi Alqi Paguni nuk rezultonte të kishte kryer dënim në Institucionet e Ekzekutimit të Vendimeve Penale. Ndërsa referuar vendimit të Gjykatës së Shkallës së Parë për Krime të Rënda, pavarësisht se për vuajtjen e dënimit shprehej se i fillonte nga dita e vënies në ekzekutim të vendimit, për efekt të tij duhej t’i llogaritej edhe një periudhë që ky shtetas kishte qenë i arrestuar për efekt të kësaj çështjeje pasi ishte ndaluar më 13.11.2007.
9. Për kërkesën e mësipërme, prokurori në shkallë të parë ka mbajtur qëndrimin se afati i parashkrimit të ekzekutimit të dënimit nuk ishte plotësuar, pasi duke qenë se dënimi përfundimtar për të dënuarin Alqi Paguni kishte qenë me 15 vjet burgim, gjykata duhet t’i referohej nenit 68/a të Kodit Penal dhe jo nenit 68/b të Kodit Penal.
10. Gjykata e Shkallës së Parë e Juridiksionit të Përgjithshëm Sarandë, me vendimin nr. 23-2024-2362, datë 27.12.2024, ka vendosur: “Pranimin e kërkesës së kërkuesit Alqi Paguni. Konstatimin e parashkrimit, të ekzekutimit të vendimit penal të formës së prerë nr.26, datë 11.05.2011 të Gjykatës së Shkallës së Parë për Krime të Rënda Tiranë, marrë formë të prerë në datën 13.03.2014. Shpenzimet gjyqësore sikurse janë kryer. Kundër këtij vendimi mund të bëhet ankim në Gjykatën e Apelit të Juridiksionit të Përgjithshëm, brenda 15 (pesëmbëdhjetë) ditëve, duke filluar ky afat nga dita e nesërme e njoftimit të vendimit të arsyetuar”.
[bookmark: _Hlk230113548]10.1 Gjykata e shkallës së parë, ndër të tjera, ka arsyetuar se, parashkrimi i ekzekutimit të dënimit lidhet me dy elementë: 1) Me kalimin e afatit kohor të përcaktuar nga ligji dhe 2) me masën e dënimit të caktuar nga gjykata. Afati kohor i parashkrimit parashikohet shprehimisht në ligj. Ky afat fillon nga momenti që vendimi i dënimit merr formë të prerë (shih vendimin unifikues nr. 7, dt. 11.10.2002 të Kolegjeve të Bashkuara të Gjykatës së Lartë) dhe përfundon ditën e fundit të mbarimit të afatit të parashikuar nga ligji. Por, ky afat, në rastin e parashkrimit të ekzekutimit të dënimit, lidhet ngushtë me masën e dënimit të caktuar, ndaj të dënuarit konkret, në vendimin gjyqësor të formës së prerë. I dënuari Alqi Paguni ka kërkuar të deklarohet i parashkruar ekzekutimi i dënimit penal të dhënë me vendimin nr.26, datë 11.05.2011, me anë të të cilit është deklaruar fajtor për veprat penale "Vrasja me dashje", në bashkëpunim, dhe "Vrasja me dashje", në bashkëpunim, mbetur në tentativë, parashikuar nga nenet 76-22 dhe 25 të KP, dhe është dënuar pas bashkimit të dënimeve me një dënim përfundimtar me 15 (pesëmbëdhjetë) vite burgim. Ky vendim ka marrë formë të prerë më datë 13.03.2014. Nga data e marrjes formë të prerë të dënimit me burgim të kërkuesit deri në momentin e shqyrtimit të kërkesës më datë 27.12.2024, kanë kaluar mbi 10 vjet dhe rezulton se nuk është bërë i mundur ekzekutimi i dënimit pasi kërkuesi nuk është mundur të gjendet, duke u aplikuar kështu parashikimet e nenit 68, shkronja "b", e cila parashikon se vendimi i dënimit nuk ekzekutohet kur nga dita që ka marrë formë të prerë kanë kaluar dhjetë vjet për vendimin që përmban dënim pesë gjer në pesëmbëdhjetë vjet burgim dhe në rastin konkret kërkuesi është dënuar me 15 (pesëmbëdhjetë) vite burgim. Prokurorja e çështjes kërkoi rrëzimin e kërkesës për shkak se nuk është përmbushur afati kohor prej njëzet vjetësh, parashikuar nga neni 68, paragrafi "a" i KP. Është e vërtetë që prima facie, ekziston një kontradiksion midis paragrafit "a" dhe "b" të nenit 68, dhe me të drejtë shtrohet pyetja se në rast se personi është dënuar me pesëmbëdhjetë vjet si në rastin konkret, cili paragraf do të zbatohet? Nga interpretimi literal por edhe teleologjik i kësaj dispozite gjykata, çmon se ratio legis është që për dënimet deri në 15 vjet të aplikohet paragrafi "b" i nenit 68, dhe në rast se dënimi është qoftë edhe 15 vjet e 1 ditë, do të gjejë zbatim paragrafi "a". Kjo mënyrë interpretimi është tashmë e konsoliduar dhe e gjithë pranuar nga praktika gjyqësore. Në përfundim të shqyrtimit të kësaj kërkese, referuar analizës së ligjit dhe provave të sipërcituara, gjykata konkludon se kërkesa e të dënuarit Alqi Paguni është e bazuar në ligj dhe si e tillë duhet pranuar”.

11. Kundër vendimit ka ushtruar ankim prokuroria duke kërkuar, ndryshimin e vendimit dhe rrëzimin e kërkesës. 
12. Gjykata e Apelit të Juridiksionit të Përgjithshëm, me vendimin nr. 1366 (30-2025-4628), datë 29.05.2025, ka vendosur: “Ndryshimin e vendimit nr. 23-2024-2362 datë 27.12.2024 të Gjykatës së Shkallës së Parë të Juridiksionit të Përgjithshëm Sarandë dhe rrëzimin e kërkesës së kërkuesit (i dënuar) Alqi Paguni për parashkrimin e ekzekutimit të dënimit. Ndaj këtij vendimi lejohet rekurs sipas ligjit në Gjykatën e Lartë”.
12.1 Gjykata e apelit, ndër të tjera, ka arsyetuar se, në kushtet kur në rastin konkret, jemi para një ekzekutimi dënimi të pafilluar ende, çështja që shtrohet për diskutim, bazuar edhe në shkaqet e ngritura në ankim, është ajo e përcaktimit të paragrafit përkatës të nenit 68 të KP. Nëse do e përcaktojmë parashkrimin e ekzekutimit të dënimit në bazë të nenit 68 shkronja “a” apo në bazë të nenit 68 shkronja “b” të KP. Por për të ndarë pikërisht këtë çështje, është e nevojshme të përcaktohet fillimisht se cili është momenti nga i cili duhet të fillojë të llogaritet pikërisht fillimi i afateve të parashkrimit. Pra cili është momenti që vendimi i Gjykatës së Shkallës së Parë për Krime të Rënda ka marrë formë të prerë në kuptimin e “gjësë së gjykuar” për të dënuarin Alqi Paguni, jo në kuptimin e “ekzekutueshmërisë”, për sa kohë përmbajtja e nenit 68 të KP nuk ka ndryshuar pas Vendimit Unifikues nr.2 të vitit 2014. Konkluzionet e këtij të fundit vazhdojnë të jenë të detyrueshme për zbatim, pasi ndryshimet e vitit 2017 në KPP, nuk e kanë prekur përmbajtjen e dispozitës, por kanë specifikuar vetëm kategorinë e vendimeve të formës së prerë për efekt të “ekzekutueshmërisë”. Gjykata e Apelit vlerëson se edhe pas ndryshimeve të vitit 2017, rekursi konsiderohet si mjet i zakonshëm ankimi. Pavarësisht gamës së shkaqeve për të cilat mund të ushtrohet rekurs për shkelje të ligjit në Gjykatën e Lartë, ky i fundit mbetet mjet i zakonshëm ankimi, në referim edhe të dallimit midis tij dhe “kërkesës për rishikim”, e cila tashmë nuk është më në kompetencë të shqyrtimit të saj fillestar nga Gjykata e Lartë. Në kushtet kur rekursi vazhdon të jetë një mjet i zakonshëm ankimi, shterimi i tij e kthen vendimin e ekzekutueshëm në “res judicata”, pra në “gjë të gjykuar”. Një nga mënyrat e disponimit për të cilat vendimi kthehet në “gjë të gjykuar” është edhe ai i mbështetur në nenin 433 të KPP. Kjo dispozitë në kohën e vendimit Unifikues nr.2/2014 si dhe në kohën e vendimarrjes së Gjykatës së Lartë në lidhje me rekursin e të pandehurit Alqi Paguni parashikonte: “Rekursi nuk pranohet në qoftë se bëhet për shkaqe të ndryshme nga ato që lejon ligji. Mospranimi i rekursit vendoset nga kolegji i Gjykatës së Lartë në dhomën e këshillimit, pa pjesëmarrjen e palëve”. Gjykata e Lartë në pjesën arsyetuese të vendimit, ka ndarë disponimet mbi rekurset e ushtruara nga palët, duke disponuar në lidhje me të dënuarin Alqi Paguni, në këtë mënyrë: “Rekurset e paraqitura nga Prokurori i Apelit për Krime të Rënda, të gjykuarit Vladimir Sinani dhe Nestor Sinani (përfaqësuar me prokurë të posaçme nga av. Vladimir Koti) i gjykuari Alqi Paguni (përfaqësuar me prokurë të posaçme nga av.Eneid Kaloçi) nuk përmbajnë shkaqe nga ato që parashikohen nga neni 432 i KPP. Në kushtet kur këto rekurse janë vlerësuar nga Gjykata e Lartë me konkluzionin se ato nuk përmbajnë shkaqe nga ato të parashikuara në ligj, për këto palë vendimi penal ka marrë cilësinë e “gjësë së gjykuar”, referuar vendimit të mësipërm unifikues, ditën e vendimarrjes së Gjykatës së Lartë, pranë dt. 13.03.2014. Edhe vetë pala kërkuese, këtë datë e lidh me momentin e fillimit të llogaritjes për të të afatit të parashkrimit të ekzekutimit të dënimit. 
12.2 Duke llogaritur si moment të fillimit të afatit të parashkrimit dt. 13.03.2014, nëse do të pranohej arsyetimi i Gjykatës së Shkallës së Parë se afati i parashkrimit të ekzekutimit të dënimit për vendimet që përmbajnë dënim me 15/vjet burgim, është 10/vjet (neni 68/b), atëherë, në rastin konkret parashkrimi i ekzekutimit të dënimit është plotësuar. Por Gjykata e Apelit ndan qëndrim të ndryshëm, duke vlerësuar të pabazuar dhe në interpretim të gabuar të ligjit, arsyetimin e Gjykatës së Shkallës së Parë, pasi në rastin konkret afati i parashkrimit nuk është 10/vjet, por 20/vjet. Kjo pasi: Teknika legjislative e përdorur nga dispozita (neni 68 i KP) është e tillë që vë përballë njëri-tjetrit afatin e parashkrimit me dënimin. Afatet e parashkrimit janë të përcaktuara saktë: 20/vjet; 10/vjet; dhe 5/vjet. Fillohet nga afati më i gjatë 20/vjeçar që i përshtatet dënimeve më të ashpra dhe vijohet me afatin 10/vjeçar për dënime më pak të ashpra dhe në fund me afatin 5/vjeçar për dënime më të buta ose edhe me gjobë. Për secilin afat parashkrimi ka nga një bashkësi dënimesh (vendimesh), në total 3 të tilla, por pa asnjë pikë takimi me njëra-tjetrën, sepse fundi i njërës, përcakton fillimin e tjetrës. Grupi i parë (Bashkësia 1, neni 68/a i KP) përbëhet nga vendime që përmbajnë dënim 15/vjet gjer në 25/vjet, përballë të cilave gjendet afati 20/vjeçar i parashkrimit. Në këtë bashkësi vendimesh (dënimesh) përfshihet dënimi me 15/vjet burgim. Kjo sepse ligjvënësi e ka përcaktuar qartë dhe shprehimisht, tek shkronja a) e nenit 68 të KP, dënimin me 15 vjet burgim dhe çdo dënim tjetër më të madh se ai gjer në 25/vjet, përballë afatit të parashkrimit 20/vjeçar. Grupi i dytë (Bashkësia 2, neni 68/b) përbëhet nga vendime që përmbajnë dënim 5/vjet gjer në 15/vjet. Në këtë bashkësi vendimesh (dënimesh) përfshihet dënimi me 5/vjet burgim dhe çdo dënim tjetër më i madh se ai gjer në 15/vjet, por pa e përfshirë këtë të fundit, sepse dënimi me 15/vjet burgim përfshihet tek shkronja a) e nenit 68 të KP. Grupi i tretë (Bashkësia 3, neni 68/c) përbëhet nga vendime që përmbajnë dënime më të buta se 5/vjet burgim ose edhe me gjobë, por pa e përfshirë atë me 5/vjet burgim, pasi ai përfshihet tek bashkësia nr. 2, neni 68/b i KP, që i përgjigjet afati 10/vjeçar i parashkrimit. Zbërthimi i mësipërm i nenit 68 të KP, përputhet jo vetëm me teknikën legjislative të përdorur për ndërtimin strukturor të dispozitës, por i përgjigjet edhe natyrës dhe qëllimit që ka vetë instituti i parashkrimit të dënimit, i cili e përcakton kohëzgjatjen e parashkrimit në varësi të ashpërsisë së dënimit. Por për qëllime të qartësisë së dispozitës dhe të sigurimit të zbatimit korrekt të saj, pavarësisht nga terminologjika gjuhësore e përdorur “gjer në”, është Gjykata ajo që duhet t’i japë interpretimin e duhur logjik dispozitës, jo vetëm interpretim literal/gjuhësor por edhe qëllimor. Nga ana tjetër, Gjykata e Apelit thekson se instituti i parashkrimit të dënimit zbatohet ndaj dënimeve të përcaktuara saktë. Në rastin konkret ka një dënim të përcaktuar me 15/vjet burgim. Dënimi në këtë rast nuk është gjer në 15/vjet burgim, por është i përcaktuar saktë 15/vjet burgim. Dhe në kushtet kur është i përcaktuar si 15/vjet burgim, ai përfshihet tek shkronja a) e nenit 68 të KP, e cila përcakton afatin 20 vjeçar për vendimin që përmban dënim me 15/vjet. Nëse dënimi do të ishte 15/vjet pa 1/ditë, atëherë për këtë dënim do të zbatohej afati 10/vjeçar i parashkrimit të parashikuar nga shkronja b) e nenit 68 të KP, e kështu me rradhë. Gjykata e Apelit vlerëson gjithashtu se në zbatim të nenit 1/c të KP, zbatimi i Ligjit Penal me analogji nuk lejohet, prandaj interpretimet gjuhësore që merr shprehja “gjer në” për efekt të dispozitave të tjera të së drejtës materiale apo procedurale penale nuk janë relevante në rastin konkret. Intepretimi i nenit 68 të KP ka të vetmin qëllim atë të mësipërm të realizuar, dhe vetëm në këtë mënyrë i shërben qëllimit të dënimit penal si dhe rehabilitimit të të dënuarit. Afatet kohore të përcaktuara në 3 (tre) shkronjat e ndryshme të nenit 68 të KP, janë të lidhura drejtpërdrejt me përcaktimet numerike të masave të dënimit. Afatet e parashkrimit të dënimit me burgim ligjvënësi i ka lidhur vetëm me masën konkrete të dënimit, të caktuar ndaj të dënuarit në vendimin e formës së prerë (gjë e gjykuar). Nga një këndvështrim tjetër, të tre paragrafët (shkronjat a); b); c) përcaktojnë segmente numerike, që i korrespondojnë masave të dënimit me burgim të caktuara për veprat penale konkrete që kryejnë të dënuarit. Kurse në një interpretim konkret, që lidhet me mosmarrëveshjen në çështjen e parashkrimit të ekzekutimit të dënimit ndaj të dënuarit Alqi Paguni, sipas shkronjave "a" dhe "b" të nenit 68 të KP, segmentet numerike janë të përcaktuar si në vijim: 15 (pesëmbëdhjetë) gjer në 25 (njëzetë e pesë) vjet burgim, është hapësira e segmentit numerik të masave të dënimit me burgim, ekzekutimi i të cilave parashkruhet me kalimin e 20 vjetëve nga marrja e vendimit formë të prerë; 5 (pesë) gjer në 15 (pesëmbëdhjetë) vjet burgim, është hapësira e segmentit numerik të masës së dënimit me burgim, ekzekutimi i të cilave parashkruhet me kalimin e 10 vjetëve nga marrja e vendimit formë të prerë. Duke përballur rastin konkret me formulimin e shkronjës a) dhe b) të nenit 68 të KP, dënimi me 15 (pesëmbëdhjetë) vite, përcaktohet si kufi në të dyja shkronjat, por nëse shkronja b) e përcakton si kufi fundor jo përfshirës, shkronja a) e së njëjtës dispozitë e përcakton si kufi fillimi, (përfshirëse) pasi shprehimisht thuhet “vendim që përmban dënim me 15/vjet”.  Duke interpretuar në mënyrë logjike nenin 68 të KP si një të vetëm, pra të dy shkronjat a) dhe b) bashkërisht, kuptojmë që dënimi me 15 vite në shkronjën b) është përjashtuar duke e referuar si kufi maksimal por jo të përfshirë. Ndërsa në shkronjën a)  dënimi me 15/vite përdoret si kufi nisje, pra fillimi dhe jo si fund, prandaj përfshihet në grupin e dënimeve ndaj të cilëve zbatohet afati 20/vjeçar i parashkrimit. Për shkak të zbatimit të afatit 20/vjeçar të parashkrimit, duke filluar nga data 13.03.2014, kur vendimi me dënimin prej 15/vjet burgim, për të dënuarin Alqi Paguni, është bërë “gjë e gjykuar”, rezulton se afati i parashkrimit të ekzekutimit nuk është plotësuar. Për sa më sipër, Gjykata e Apelit të Juridiksionit të Përgjithshëm i vlerëson shkaqet e ngritura në ankimin e prokurorit të bazuar në ligj e prova, prandaj vendimi i Gjykatës së Shkallës së Parë të Juridiksionit të Përgjithshëm Sarandë duhet të ndryshohet duke rrëzuar kërkesën e të dënuarit Alqi Paguni për parashkrimin e ekzekutimit të dënimit”.

[bookmark: _Hlk227143966]13. Kundër vendimit nr. 1366 (30-2025-4628), datë 29.05.2025, të Gjykatës së Apelit të Juridiksionit të Përgjithshëm, ka ushtruar rekurs kërkuesi Alqi Paguni, duke kërkuar, prishjen e vendimit nr. 1366 (30-2025-4628), datë 29.05.2025, të Gjykatës së Apelit të Juridiksionit të Përgjithshëm dhe lënien në fuqi të vendimit nr. 23-2024-2362, datë 27.12.2024, të Gjykatës së Shkallës së Parë të Juridiksionit të Përgjithshëm Sarandë. Në rekurs, në mënyrë të përmbledhur, janë parashtruar këto shkaqe:  

- Kundërshtojmë këtë arsyetim të Gjykatës së Apelit për arsye se është haptazi në kundërshtim me ligjin penal, me ligjin procedural, me praktikën e gjykimeve në Gjykatën e Apelit dhe jo llogjik të argumentuar si më poshtë: Arsyetimi i Gjykatës nuk është në përputhje me nenin 68 të KP. Arsyetimi i gjykatës se: Duke interpretuar në mënyrë llogjike nenin 68 KP si një të vetëm për të dy shkronjat a) dhe b) bashkërisht, kuptojmë që dënimi me 15 vite në shkronjën b) është përjashtuar duke referuar si kufi maksimal, por jo përfshirës. Ndërsa në shkronjën a) dënimi me 15 vite përdoret si kufi nisje, pra fillimi dhe jo si fund. Nëse do të arsyetojmë në mënyrë llogjike nga dënimi më i vogël deri në 25 vjet heqje lirie, ligjvënësi ka parashikuar 3 marzhe dënimi të cilat përcaktojnë dhe afatet e parashkrimit të ekzekutimit të vendimit. Marzhet e dënimit janë 1. Gjer në 5 vjet heqje lirie, 2. Pesë gjer në 15 vjet heqje lirie, Pesëmbëdhjetë gjer në 25 vjet heqje lirie.
- Pyetja shtrohet se ku fillon dhe ku mbaron marzhi i dënimit për secilën gërmë të nenit 68 K. Penal? Referuar arsyetimit që bën Gjykata, termin “gjer në” e ka përcaktuar si kufi maksimal por jo përfshirës. Sipas këtij arsyetimi të gjykatës i bie që dënimi me 15 vjet heqje lirie i bie të përfshihet në gërmën "a" nga 15 gjer në 25 vjet heqje lirie. Po viti 25-të heqje lirie, ku hyn? Pra duke përdorur llogjikën e arsyetimit të vendimit se dënimi me 15 vite në shkronjën b) është përjashtuar duke referuar si kufi minimal, por jo përfshirës. Nëse ky arsyetim do të përdoret dhe për gërmën "a" i bie që për dënimet me 25 vjet heqje lirie të mos jetë parashikuar në dispozitën ligjore afati i parashkrimit të ekzekutimit të vendimit penal. Pra arsyetimi llogjik që bën gjykata nuk mund të qëndrojë.
- Në KPP, neni 144 Rregulla të përgjithshme 1. Afatet procedurale caktohen në orë, në ditë, në muaj ose në vite. Dënimi i dhënë ndaj kërkuesit Alqi Paguni është me 15 vjet heqje lirie. Në KPP qëndron "Teksti problematik" (neni 68 KP parashkrimi): a) 20 vjet për dënimin 15 gjer në 25 vjet burgim; b) 10 vjet për dënimin 5 gjer në 15 vjet burgim. Problemi: Ku përfshihet dënimi fiks 15 vjet burgim?
- Nga pikëpamja thjesht gjuhësore shprehja, "gjer në" zakonisht përfshin edhe kufirin. Pra, 15 vjet del se përfshihet si te a), ashtu edhe te b). Kjo krijon paqartësi normative, që nuk lejohet në të drejtën penale. Cila është Zgjidhja juridike (jo thjesht gjuhësore)?
- Në të drejtën penale zbatohen disa parime themelore: a) Parimi i ligjshmërisë dhe sigurisë juridike. Normat penale duhet të jenë të qarta dhe pa mbivendosje. Kur ka paqartësi, nuk interpretohet në dëm të të dënuarit. b) Parimi in dubio pro reo. Çdo dyshim interpretohet në favor të personit. c) Interpretimi sistematik. Nëse 15 vjet do të hynte në gërmën a) atëherë gërma b) do të ishte e panevojshme për kufirin e sipërm dhe do të prishej logjika e shkallëzimit të afateve 3. Përfundimi juridik i saktë: Dënimi me 15 vjet burgim hyn në gërmën b) pra: parashkrimi- 10 vjet. Ndërsa: mbi 15 vjet burgim (15 vjet + 1 ditë e lart) hyn në gërmën a) parashkrimi - 20 vjet.
- Si dubej formuluar qartë ligji (teknikisht)? b) nga 5 deri në 15 vjet burgim a) mbi 15 deri në 25 vjet burgim. Por përderisa kjo nuk është bërë, zbatohet interpretimi më i favorshëm. Konkluzion përfundimtar: 15 vjet burgim i nënshtrohet afatit të parashkrimit 10-vjeçar (gërma b), jo 20-vjeçar. Praktikë gjyqësore: Nuk ka një vendim unifikues specifik të Gjykatës së Lartë që të trajtojë drejtpërdrejt kufirin 15 vjet në nenin 68 KP, por praktika gjyqësore ekzistuese dhe ajo Kushtetuese japin qartë mënyrën se si zgjidhet ky konflikt. Por ka praktikë dhe parime gjyqësore të konsoliduara, të përdorshme realisht në proces.
[bookmark: _Hlk224298100]- Praktika e Gjykatës Kushtetuese: Gjykata Kushtetuese ka theksuar vazhdimisht se: Normat penale me paqartësi interpretohen në favor të individit (parimi in dubio pro reo dhe lex certa). Vendime orientuese të Gjykatës Kushtetuese: Vendimi nr. 26/2010; Vendimi nr. 47/2014: Vendimi nr. 12/2016. Në këto vendime, Gjykata Kushtetuese ka sanksionuar se: Paqartësia normative nuk mund të rëndojë pozitën e të dënuarit. Interpretimi më i favorshëm është detyrim kushtetues, jo zgjedhje e gjykatës.
- Praktika e Gjykatës së Lartë (në mënyrë indirekte). Gjykata e Lartë, në disa vendime mbi parashkrimin (pa u ndalur konkretisht te shifra 15), ka mbajtur këtë linjë: Afati i parashkrimit lidhet me dënimin konkret të dhënë dhe interpretohet në mënyrë restriktive. Praktika pranon se: Nëse një dënim mund të bjerë në dy kategori, aplikohet kategoria më e lehtë për të pandehurin. Ky standard është përdorur në çështje mbi: Ndryshime kufijsh dënimi, rikualifikime penale, efekte retroaktive më të favorshme.
- Praktikë e gjykatave të apelit (më konkrete). Në praktikën e gjykatave të apelit (Tiranë, Durrës, Shkodër), ka pasur raste ku: për dënime fikse 15 vjet burgim, është aplikuar afati 10-vjeçar i parashkrimit, duke u argumentuar se "kufiri i sipërm i një intervali nuk mund të interpretohet në dëm të të dënuarit kur ligji nuk e përjashton shprehimisht. Edhe pse këto vendime nuk janë unifikuese, ato tregojnë një prirje të qëndrueshme. Gjykata e Apelit Gjirokastër në vendimin e dhënë me nr. 483/60 datë 16.10.2022, në arsyetimin e vendimit ka analizuar disa dispozita të Kodit Penal si nenin 59/a, 63, ku shprehja “gjer në” përbën maksimumin e dënimit për të cilin dispozita gjen aplikim. Ky interpretim duhet të bëhet edhe në rastin e nenit 68 të KP dhe si rrjedhojë masa e dënimit që pason shprehjen “gjer në", përbën maksimumin e dënimit për të cilin gjen aplikim afati i parashkrimit i parashikuar në gërmën përkatëse të dispozitës. Pra masa e dënimit prej 5 vjet burgim përfshihet në parashikimin e nenit 68/c, masa e dënimit prej 15 vjet burgim, përfshihet në parashikimin e nenit 68 gërma "b". Në anën tjetër interpretimi sipas pretendimit të palëve në ankim, respekton parimin e parashikuar në nenin 3 të KP, për zbatimin e dispozitave favorizuese penale, për personin që ka kryer veprën penale.
[bookmark: _Hlk224298017]- Argument praktik që pranohet nga gjykatat. Një formulim tipik që është pranuar. Dënimi me 15 vjet burgim, për shkak të paqartësisë së nenit 68 KP dhe mungesës së një përjashtimi të shprehur ligjor, duhet të përfshihet në gërmën b), në respekt të parimit in dubio pro reo dhe sigurisë juridike. Përfundim i mbështetur në praktikë: Sipas praktikës gjyqësore dhe Kushtetuese Shqiptare: Dënimi me 15 vjet burgim parashkrim 10 vjet. Çdo interpretim tjetër do të ishte në kundërshtim me Kushtetutën.
14. Në datën 07.04.2026, kërkuesi Alqi Paguni ka depozituar parashtresë në Gjykatën e Lartë, duke kërkuar, prishjen e vendimit të gjykatës së apelit dhe lënien në fuqi të vendimit të gjykatës së shkallës së parë.                                            

II. Vlerësimi i Kolegjit Penal të Gjykatës së Lartë
	
	15. Kolegji Penal i Gjykatës së Lartë (në vijim Kolegji) evidenton faktin e ndryshimeve ligjore që ka pësuar Kodi i Procedurës Penale (në vijim KPP) me ligjin nr. 41/2021, hyrë në fuqi në datën 29.05.2021. Në nenin 38 të ligjit nr. 41/2021, mbi dispozitat tranzitore, parashikohet se, “1. Përbërja e trupave gjykues, si dhe procedura e gjykimit në Gjykatën e Lartë rregullohet sipas përcaktimeve të këtij ligji, pavarësisht parashikimeve të ndryshme në ligje të tjera. 2. Rekurset e paraqitura, por ende të pashqyrtuara, konsiderohen të pranueshme nëse plotësojnë parashikimet e ligjit në fuqi në kohën e depozitimit të tyre.”. Në kuptim të kësaj dispozite, në lidhje me formimin e trupit gjykues si dhe procedurën e gjykimit Kolegji Penal i Gjykatës së Lartë zbaton parashikimet e ligjit nr. 41/2021, ndërsa në lidhje me kushtet e pranueshmërisë së rekursit i referohet ligjit procedural që ka qenë në fuqi në kohën e depozitimit të tij.	
[bookmark: _Hlk171282249][bookmark: _Hlk150617664]           16. Shkaqet e rekursit në Gjykatën e Lartë parashikohen nga neni 432 i KPP. Kjo dispozitë, në pikën 1 të saj, sipas ligjit në fuqi në kohën e depozitimit të rekursit, parashikon se rekursi kundër vendimit të gjykatës së apelit mund të bëhet: a) për mosrespektimin ose zbatimin e gabuar të ligjit material ose procedural, me rëndësi për njësimin ose zhvillimin e praktikës gjyqësore; b) për mosrespektimin ose zbatimin e gabuar të ligjit procedural me pasojë pavlefshmërinë e vendimit, pavlefshmërinë absolute të akteve ose papërdorshmërinë e provave; c) kur vendimi i ankimuar vjen në kundërshtim me praktikën e Kolegjit Penal ose të Kolegjeve të Bashkuara të Gjykatës së Lartë.
[bookmark: _Hlk229830411][bookmark: _Hlk192344849][bookmark: _Hlk230112816]            17. Kolegji konstaton se rekursi i kërkuesit Alqi Paguni është paraqitur brenda afatit të parashikuar në nenin 435 të KPP (sipas ligjit në fuqi në kohën e depozitimit të tij). Prokuroria pranë Gjykatës së Apelit të Juridiksionit të Përgjithshëm është njoftuar për rekursin.
[bookmark: _Hlk230113035]18. Nga vlerësimi i natyrës së çështjes në gjykim dhe shkaqeve të ngritura në rekurs, Kolegji vlerëson se rekursi i paraqitur nga kërkuesi Alqi Paguni përmban shkaqe nga ato të përcaktuara në nenin 432 të KPP dhe, si i tillë, e bën të cenueshëm vendimmarrjen e gjykatës së apelit. Kolegji vlerëson se vendimi i Gjykatës së Apelit të Juridiksionit të Përgjithshëm është rrjedhojë e zbatimit të gabuar të nenit 68 të Kodit Penal (në vijim KP), për rrjedhojë, vendimi duhet të prishet dhe duhet të lihet në fuqi vendimi i Gjykatës së Shkallës së Parë të Juridiksionit të Përgjithshëm Sarandë.
19. Nga vendimmarrja e gjykatave të faktit konstatohet se, kërkuesi Alqi Paguni i është drejtuar gjykatës së shkallës së parë, me kërkesë për parashkrimin e ekzekutimit të dënimit me 15 vjet burgim. Gjykata e shkallës së parë ka vendosur pranimin e kërkesës, duke argumentuar se afati i parashikuar për parashkrimin e dënimit me 15 vjet burgim është 10 vjet, duke ju referuar shkronjës “b” të nenit 68 të KP. 
20. Gjykata e apelit, e iniciuar me ankim të prokurorit, ka ndryshuar vendimmarrjen e gjykatës së shkallës së parë, duke vendosur rrëzimin e kërkesës për parashkrimin e ekzekutimit të dënimit, duke mbajtur qëndrimin se, dënimi me 15 vjet burgim i kërkuesit Alqi Paguni, parashkruhet me kalimin e 20 vjetëve, referuar shkronjës “a” të nenit 68 të KP. Gjykata e apelit, ndër të tjera, arsyeton se: “.... duke përballur rastin konkret me formulimin e shkronjës a) dhe b) të nenit 68 të KP, dënimi me 15 (pesëmbëdhjetë) vite, përcaktohet si kufi në të dyja shkronjat, por nëse shkronja b) e përcakton si kufi fundor jo përfshirës, shkronja a) e së njëjtës dispozitë e përcakton si kufi fillimi, (përfshirëse) pasi shprehimisht thuhet “vendim që përmban dënim me 15/vjet”.  Duke interpretuar në mënyrë logjike nenin 68 të KP si një të vetëm, pra të dy shkronjat a) dhe b) bashkërisht, kuptojmë që dënimi me 15 vite në shkronjën b) është përjashtuar duke e referuar si kufi maksimal por jo të përfshirë. Ndërsa në shkronjën a)  dënimi me 15/vite përdoret si kufi nisje, pra fillimi dhe jo si fund, prandaj përfshihet në grupin e dënimeve ndaj të cilëve zbatohet afati 20/vjeçar i parashkrimit ...”.
21. Në rekurs, kërkuesi ngre pretendimin se arsyetimi i gjykatës së apelit cenon parimin in dubio pro reo, parimin e sigurisë juridike, rëndimin e pozitës së të dënuarit dhe pretendon se interpretimi më i favorshëm është detyrim kushtetues, jo zgjedhje e gjykatës. Në këtë kuadër, rekursuesi pretendon se dënimi prej 15 vjet burgim parashkruhet me kalimin e afatit 10 vjeçar, të parashikuar nga shkronja “b” e nenit 68 të KP.
22. Kolegji e gjen të pabazuar interpretimin/qëndrimin e gjykatës së apelit, duke mbështetur interpretimin/qëndrimin e gjykatës së shkallës së parë. Sikurse me të drejtë ka arsyetuar gjykata e shkallës së parë, nga interpretimi literal por edhe teleologjik i nenit 68 të KP, ratio legis e kësaj dispozite është që për dënimet deri në 15 vjet burgim të aplikohet paragrafi “b” i nenit 68 të KP dhe në rast se dënimi është qoftë edhe 15 vjet e 1 ditë, do të gjejë zbatim paragrafi “a” i nenit 68 të KP. 
23. Sa më sipër, Kolegji vlerëson prishjen e vendimit nr. 1366 (30-2025-4628), datë 29.05.2025, të Gjykatës së Apelit të Juridiksionit të Përgjithshëm dhe lënien në fuqi të vendimit nr. 23-2024-2362, datë 27.12.2024, të Gjykatës së Shkallës së Parë të Juridiksionit të Përgjithshëm Sarandë.

PËR KËTO ARSYE,

	Kolegji Penal i Gjykatës së Lartë bazuar në nenin 441, pika 1, shkronja “b” të Kodit të Procedurës Penale,

V E N D O S I:

[bookmark: _Hlk230113098]1. Prishjen e vendimit nr. 1366 (30-2025-4628), datë 29.05.2025, të Gjykatës së Apelit të Juridiksionit të Përgjithshëm dhe lënien në fuqi të vendimit nr. 23-2024-2362, datë 27.12.2024, të Gjykatës së Shkallës së Parë të Juridiksionit të Përgjithshëm Sarandë.
2. Ky vendim t’i komunikohet Prokurorisë së Përgjithshme dhe Prokurorisë pranë Gjykatës së Shkallës së Parë të Juridiksionit të Përgjithshëm Sarandë.


Tiranë, më 16.04.2026






MENDIM KUNDËR

“Për motivet e kundërshtimit të vendimit të Kolegjit Penal, për çështjen nr. 88000-188-2026 akti”

(Gjyqtare – Albana Boksi)

1. Gjykata e Lartë ka marrë në shqyrtim rekursin e paraqitur nga kërkuesi Alqi Paguni, ndaj vendimit nr. 1366 (30-2025-4628), datë 29.05.2025 të Gjykatës së Apelit të Juridiksionit të Përgjithshëm. Kërkuesi Alqi Paguni ka kërkuar prishjen e këtij vendimi dhe lënien në fuqi të vendimit të gjykatës së shkallës së parë.
2. Në lidhje me kërkimin e kërkuesit Alqi Paguni, për parashkrimin e ekzekutimit të dënimit me 15 vjet burgim, Gjykata e Shkallës së Parë e Juridiksionit të Përgjithshëm Sarandë, me vendimin nr. 23-2024-2362, datë 27.12.2024, ka vendosur: “Pranimin e kërkesës së kërkuesit Alqi Paguni....”.
3. Mbi ankimin e prokurorit, Gjykata e Apelit të Juridiksionit të Përgjithshëm, me vendimin nr. 1366 (30-2025-4628), datë 29.05.2025 ka vendosur: “Ndryshimin e vendimit nr. 23-2024-2362 datë 27.12.2024 të Gjykatës së Shkallës së Parë të Juridiksionit të Përgjithshëm Sarandë dhe rrëzimin e kërkesës së kërkuesit (i dënuar) Alqi Paguni për parashkrimin e ekzekutimit të dënimit....”.
[bookmark: _Hlk230115616]4. Kolegji Penal i Gjykatës së Lartë (në vijim Kolegji) bazuar në nenin 441, pika 1, shkronja “b” të Kodit të Procedurës Penale (KPP), pasi ka shqyrtuar çështjen në dhomë këshillimi, në datë 16.04.2026, ka disponuar për: “1. Prishjen e vendimit nr. 1366 (30-2025-4628), datë 29.05.2025 të Gjykatës së Apelit të Juridiksionit të Përgjithshëm dhe lënien në fuqi të vendimit nr. 23-2024-2362, datë 27.12.2024 të Gjykatës së Shkallës së Parë të Juridiksionit të Përgjithshëm Sarandë. 2. Ky vendim ti komunikohet Prokurorisë së Përgjithshme dhe Prokurorisë pranë Gjykatës së Shkallës së Parë të Juridiksionit të Përgjithshëm Sarandë”. Me këtë vendim të shumicës së anëtarëve të Kolegjit, unë gjyqtare Albana Boksi, jam kundër.
5. Në vlerësimin e gjyqtares në pakicë, vendimi i gjykatës së apelit është marrë në zbatim të drejtë të ligjit material penal, nenit 68 të KP. Në rastin konkret nuk ndodhemi para një paqartësie ligjore në mënyrë që interpretimi të jetë ai më i favorshmi sikurse pretendon kërkuesi/rekursuesi. Në rastin konkret ka një dënim të përcaktuar me 15 vjet burgim. Dënimi në këtë rast nuk është gjer në 15 vjet burgim, por është i përcaktuar saktë 15 vjet burgim dhe në kushtet kur është i përcaktuar si 15 vjet burgim, ai përfshihet tek shkronja “a” e nenit 68 të KP, e cila përcakton afatin 20 vjeçar për vendimin që përmban dënim me 15/vjet. Nëse dënimi do të ishte 15 vjet pa 1 (një) ditë, atëherë për këtë dënim do të zbatohej afati 10 vjeçar i parashkrimit të parashikuar nga shkronja b) e nenit 68 të KP.
6. Duke përballur rastin konkret me formulimin e shkronjave “a” dhe “b” të nenit 68 të KP, dënimi me 15 (pesëmbëdhjetë) vite, përcaktohet si kufi në të dyja shkronjat, por nëse shkronja “b” e përcakton si kufi fundor jo përfshirës, shkronja “a” e së njëjtës dispozitë e përcakton si kufi fillimi, (përfshirëse) pasi shprehimisht thuhet “vendim që përmban dënim me 15 vjet”. Duke interpretuar në mënyrë logjike nenin 68 të KP si një të vetëm, pra të dy shkronjat “a” dhe “b” bashkërisht, kuptojmë që dënimi me 15 vite në shkronjën “b” është përjashtuar duke e referuar si kufi maksimal por jo të përfshirë. Ndërsa në shkronjën “a” dënimi me 15 vite përdoret si kufi nisje, pra fillimi dhe jo si fund, prandaj përfshihet në grupin e dënimeve ndaj të cilëve zbatohet afati 20 vjeçar i parashkrimit. 
7. Zbërthimi i mësipërm i nenit 68 të KP është në përputhje me sa ka argumentuar gjykata e apelit, interpretim të cilin gjyqtarja në pakicë e mbështet plotësisht (citim): “...Teknika legjislative e përdorur nga dispozita (neni 68 i KP) është e tillë që vë përballë njëri-tjetrit afatin e parashkrimit me dënimin. Afatet e parashkrimit janë të përcaktuara saktë: 20/vjet; 10/vjet; dhe 5/vjet. Fillohet nga afati më i gjatë 20/vjeçar që i përshtatet dënimeve më të ashpra dhe vijohet me afatin 10/vjeçar për dënime më pak të ashpra dhe në fund me afatin 5/vjeçar për dënime më të buta ose edhe me gjobë. Për secilin afat parashkrimi ka nga një bashkësi dënimesh (vendimesh), në total 3 të tilla, por pa asnjë pikë takimi me njëra-tjetrën, sepse fundi i njërës, përcakton fillimin e tjetrës. Grupi i parë (Bashkësia 1, neni 68/a i KP) përbëhet nga vendime që përmbajnë dënim 15/vjet gjer në 25/vjet, përballë të cilave gjendet afati 20/vjeçar i parashkrimit. Në këtë bashkësi vendimesh (dënimesh) përfshihet dënimi me 15/vjet burgim. Kjo sepse ligjvënësi e ka përcaktuar qartë dhe shprehimisht, tek shkronja a) e nenit 68 të KP, dënimin me 15 vjet burgim dhe çdo dënim tjetër më të madh se ai gjer në 25/vjet, përballë afatit të parashkrimit 20/vjeçar. Grupi i dytë (Bashkësia 2, neni 68/b) përbëhet nga vendime që përmbajnë dënim 5/vjet gjer në 15/vjet. Në këtë bashkësi vendimesh (dënimesh) përfshihet dënimi me 5/vjet burgim dhe çdo dënim tjetër më i madh se ai gjer në 15/vjet, por pa e përfshirë këtë të fundit, sepse dënimi me 15/vjet burgim përfshihet tek shkronja a) e nenit 68 të KP. Grupi i tretë (Bashkësia 3, neni 68/c) përbëhet nga vendime që përmbajnë dënime më të buta se 5/vjet burgim ose edhe me gjobë, por pa e përfshirë atë me 5/vjet burgim, pasi ai përfshihet tek bashkësia nr. 2, neni 68/b i KP, që i përgjigjet afati 10/vjeçar i parashkrimit. Zbërthimi i mësipërm i nenit 68 të KP, përputhet jo vetëm me teknikën legjislative të përdorur për ndërtimin strukturor të dispozitës, por i përgjigjet edhe natyrës dhe qëllimit që ka vetë instituti i parashkrimit të dënimit, i cili e përcakton kohëzgjatjen e parashkrimit në varësi të ashpërsisë së dënimit. Por për qëllime të qartësisë së dispozitës dhe të sigurimit të zbatimit korrekt të saj, pavarësisht nga terminologjia gjuhësore e përdorur “gjer në”, është Gjykata ajo që duhet t’i japë interpretimin e duhur logjik dispozitës, jo vetëm interpretim literal/gjuhësor por edhe qëllimor. Nga ana tjetër, Gjykata e Apelit thekson se instituti i parashkrimit të dënimit zbatohet ndaj dënimeve të përcaktuara saktë. Në rastin konkret ka një dënim të përcaktuar me 15/vjet burgim. Dënimi në këtë rast nuk është gjer në 15/vjet burgim, por është i përcaktuar saktë 15/vjet burgim. Dhe në kushtet kur është i përcaktuar si 15/vjet burgim, ai përfshihet tek shkronja a) e nenit 68 të KP, e cila përcakton afatin 20 vjeçar për vendimin që përmban dënim me 15/vjet. Nëse dënimi do të ishte 15/vjet pa 1/ditë, atëherë për këtë dënim do të zbatohej afati 10/vjeçar i parashkrimit të parashikuar nga shkronja b) e nenit 68 të KP, e kështu me radhë...”.
8. Sa më lart, unë gjyqtare Albana Boksi shpreh votën time kundër vendimmarrjes (shumicës) së Kolegjit Penal. Në këto kushte, në konformitet me kërkesat e nenit 441, pika 1, shkronja “e” e KPP, vlerësoj se Kolegji duhet të dispononte për “Lënien në fuqi të vendimit nr.1366 (30-2025-4628), datë 29.05.2025 të Gjykatës së Apelit të Juridiksionit të Përgjithshëm”.

